b'\n_START_ARTICLE_\nKiko vienuolynas\n_START_PARAGRAPH_\nKiko vienuolynas (gr. \xce\x99\xce\xb5\xcf\x81\xce\xac \xce\x9c\xce\xbf\xce\xbd\xce\xae \xce\x9a\xcf\x8d\xce\xba\xce\xba\xce\xbf\xcf\x85) \xe2\x80\x93 turtingiausias ir \xc5\xbeinomiausias Kipro vienuolynas, \xc4\xafkurtas XI\xe2\x80\x93XII a. \xc5\xa0v. Mergel\xc4\x97s Marijos garbei skirtas vienuolynas yra \xc5\xa1iaur\xc4\x97s vakarin\xc4\x97je Troodo kaln\xc5\xb3 dalyje, 1 318 m auk\xc5\xa1\xc4\x8dio vir\xc5\xa1ukaln\xc4\x97je._NEWLINE_Vienuolyne gaminama zivanija (vynuogi\xc5\xb3 degtin\xc4\x97) ir kiti alkoholiniai g\xc4\x97rimai. Kasmet rugs\xc4\x97jo 8 (\xc5\xa0v. Mergel\xc4\x97s Marijos gimimo diena) ir rugpj\xc5\xab\xc4\x8dio 15 d. (\xc5\xa0v. Mergel\xc4\x97s Marijos \xc4\x97mimo dangun \xc5\xa1vent\xc4\x97) rengiamos religin\xc4\x97s mug\xc4\x97s.\n_START_SECTION_\nIstorija\n_START_PARAGRAPH_\nVienuolynas buvo \xc4\xafkurtas XI a. pab. \xe2\x80\x93 XII a. pr. valdant Bizantijos imperatoriui Aleksijui I Komninui. Tuo metu Kipras priklaus\xc4\x97 Ryt\xc5\xb3 Romos Imperijai ir imperatorius reguliariai si\xc5\xb3sdavo \xc4\xaf sal\xc4\x85 savo vietininkus._NEWLINE_Pasak legendos, dievi\xc5\xa1ka galia apdovanotas Kipro atsiskyr\xc4\x97lis Izaijas stebuklingai i\xc5\xa1gyd\xc4\x97 nepagydoma liga sirgusi\xc4\x85 imperatoriaus dukter\xc4\xaf. Kaip atlygio, jis papra\xc5\xa1\xc4\x99s Mergel\xc4\x97s Marijos ikonos, kuri\xc4\x85 nutap\xc4\x97 apa\xc5\xa1talas evangelistas Lukas ir kuri buvo saugoma imperatoriaus r\xc5\xabmuose Konstantinopolyje. Imperatorius i\xc5\xa1siunt\xc4\x99s verting\xc4\x85j\xc4\xaf paveiksl\xc4\x85 \xc4\xaf Kipr\xc4\x85 ir sumok\xc4\x97j\xc4\x99s u\xc5\xbe vienuolyno statyb\xc4\x85. Vienuolynui buv\xc4\x99 priskirti trys kaimai. \xc5\xa0i dovana v\xc4\x97liau buvo patvirtinta imperatoriaus chartija, tod\xc4\x97l laikoma, kad vienuolynas \xc4\xafkurtas imperatoriaus nurodymu._NEWLINE_Atsiskyr\xc4\x97lis Izaijas tapo pirmuoju vienuolyno abatu ir para\xc5\xa1\xc4\x97 vienuoli\xc5\xb3 gyvenimo taisykles._NEWLINE_Vienuolynas kelis kartus sudeg\xc4\x97 (1365, 1541, 1751 ir 1813 m.), tod\xc4\x97l jo pradin\xc4\x97 konstrukcija nei\xc5\xa1liko._NEWLINE_XII\xe2\x80\x93XIII a. vienuolyne buvo para\xc5\xa1yta daug rankra\xc5\xa1\xc4\x8di\xc5\xb3, kuri\xc5\xb3 dauguma dabar saugomi Pranc\xc5\xabzijos Nacionalin\xc4\x97je bibliotekoje, Vatikano bibliotekoje ir kitose Europos bibliotekose. Bizantijos kaligrafijos tradicijos buvo t\xc4\x99siamos ir Otoman\xc5\xb3 imperijos laikais._NEWLINE_B\xc5\xabdamas novicijum, \xc5\xa1iame vienuolyne tarnavo pirmasis Kipro Respublikos prezidentas arkivyskupas Makarijus III. 1974 m. perversmo metu, Makarijus ketino pasisl\xc4\x97pti vienuolyne nuo perversmo vad\xc5\xb3, tod\xc4\x97l vienuolynas buvo ap\xc5\xa1audytas tank\xc5\xb3 pab\xc5\xabklais._NEWLINE_Makarijaus pageidavimu, jis buvo palaidotas Tronijaus vir\xc5\xa1ukaln\xc4\x97je, u\xc5\xbe 3 km \xc4\xaf vakarus nuo vienuolyno ir netoli savo gimtojo Panajos kaimo.\n_START_SECTION_\nPaveldas\n_START_PARAGRAPH_\nPagrindinis vienuolyno pastatas yra bazilika. Jos ikonostaz\xc4\x97 buvo sukurta XVIII a., o kai kurios ikonos \xe2\x80\x93 XVII a. Atstatytosios ba\xc5\xbeny\xc4\x8dios freskos tapytos neseniai, o kit\xc5\xb3 vienuolyno pastat\xc5\xb3 freskos \xe2\x80\x93 prie\xc5\xa1 \xc5\xa1imtmet\xc4\xaf. Ba\xc5\xbeny\xc4\x8dioje taip pat yra patalpa, kurioje saugoma didel\xc4\x97 ikon\xc5\xb3 kolekcija._NEWLINE_Turk\xc5\xb3 valdymo laikais buvo draud\xc5\xbeiama varpais kviesti tikin\xc4\x8diuosius maldai. Tik XIX a. pab. buvo pastatyta varpin\xc4\x97 su penkiais varpais, kuri\xc5\xb3 did\xc5\xbeiausiasis sveria 1 280 kg. U\xc5\xbera\xc5\xa1as varpin\xc4\x97je teigia, kad varpus vienuolynui padovanojo Rusijos caras Petras I ir jo \xc5\xbemona Jekaterina._NEWLINE_Vienuolyne yra muziejus, kuriame saugoma senovini\xc5\xb3 eksponat\xc5\xb3 kolekcija, ankstyvosios krik\xc5\xa1\xc4\x8dionyb\xc4\x97s, Bizantijos ir po bizantini\xc5\xb3 laik\xc5\xb3 ind\xc5\xb3, drabu\xc5\xbei\xc5\xb3 bei papuo\xc5\xa1al\xc5\xb3 kolekcija, ikon\xc5\xb3, fresk\xc5\xb3 ir med\xc5\xbeio skulpt\xc5\xabr\xc5\xb3 kolekcija, taip pat rankra\xc5\xa1\xc4\x8di\xc5\xb3, dokument\xc5\xb3 ir knyg\xc5\xb3 kolekcija._NEWLINE_Vienuolyno bibliotekoje saugoma ma\xc5\xbedaug 15 000 spaudini\xc5\xb3, kuri\xc5\xb3 seniausi siekia XVI a., ir apie 100 graiki\xc5\xa1k\xc5\xb3 rankra\xc5\xa1\xc4\x8di\xc5\xb3, tarp kuri\xc5\xb3 yra ir X a. pergament\xc5\xb3 fragment\xc5\xb3._NEWLINE_Bazilikos \xc5\xa1ventorius pasiekiamas pro dvejus vartus, esan\xc4\x8dius pietuose ir rytuose. Ba\xc5\xbeny\xc4\x8dios pastat\xc4\x85 supa kiti vienuolyno pastatai, pastatyti 1700\xe2\x80\x931755 m.\n_START_SECTION_\n\xc5\xa0v. Mergel\xc4\x97s Marijos ikona\n_START_PARAGRAPH_\nVienuolyne saugoma viena i\xc5\xa1 trij\xc5\xb3 ikon\xc5\xb3, priskiriam\xc5\xb3 evangelistui Lukui. Pagal j\xc4\x85 buvo tapomos v\xc4\x97lesn\xc4\x97s ryt\xc5\xb3 sta\xc4\x8diatiki\xc5\xb3 \xc5\xa0v. Mergel\xc4\x97s Marijos ikonos. Tikintieji teigia, kad ikona daro stebuklus. \xc4\xae j\xc4\x85 niekada ne\xc5\xbei\xc5\xabrima, nes tikima, kad d\xc4\x97l to galima susilaukti bausm\xc4\x97s, tod\xc4\x97l ikona beveik vis\xc4\x85 laik\xc4\x85 yra u\xc5\xbedengta.'